C 26/8

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 26/05)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra a közzététel időpontjától számított három hónapon belül.

EGYSÉGES DOKUMENTUM

„BROUSSE DU ROVE”

EU-szám: PDO-FR-02424 – 2018.6.28.

OEM (X) OFJ ()

1. Elnevezés

„Brousse du Rove”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa [a XI. mellékletben szereplő felsorolás alapján]

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Brousse du Rove” a formázásához használt eredeti tölcsérben kiszerelt kecskesajt. A formázótölcsér csonkakúp alakú, méretei pedig az alábbiak: a hosszabb átmérő 32 mm, a rövidebb átmérő 22 mm, a magasság 85 mm, a tölcsér alján pedig három lyuk található.

A sajtot úgy nyerik, hogy a tejet melegítéssel, valamint savanyítószerként használt, alkoholból készült fehérecet hozzáadásával flokkulálják (pelyhesítik). 100 gramm sajt esetében a szárazanyag-tartalom legfeljebb 30 gramm lehet, a zsírtartalom pedig a teljes kiszáradást követően legalább 45 gramm.

A sajt formázás utáni súlya 45–55 gramm.

A sajtot nagyon frissen kell fogyasztani, és a savanyítását követő 8 napon túl már nem szabad értékesíteni. Tésztája fehér, sima, kissé fénylő, rugalmas állagú, lágy és nem darabos. A sajt íz- és illatvilágát elsősorban a friss tej aromája határozza meg, amely kevésbé hangsúlyos „állati” jelleggel bír, és amelyhez édesmandula jegyei társulnak. Különböző kiegészítő aromák is megjelenhetnek a napi étrend és a laktációs időszak során fogyasztott táplálék (karmazsintölgy, rozmaring, rekettye stb.) függvényében. A „Brousse du Rove” sajtnak nincs (a sarjadzógombák által termelt) krémes törtfehér héja, melynek megjelenése az érési folyamat megindulását jelezné.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Brousse du Rove” sajtot kizárólag a földrajzi területen tenyésztett, Rove fajtába tartozó kecskéktől nyert teljes tejből készítik.

A kecskék takarmányozása kizárólag az alábbi formában történik:

— a földrajzi területen belüli legeltetés,

— száraztakarmányozás: az egyes tejtermelő kecskék által elfogyasztott napi nyersanyagmennyiség éves átlagban nem haladhatja meg a 0,5 kg-ot. Összetevői természetes füves területekről származó széna, illetve pázsitfűfélék, hüvelyesek vagy szalma;

— koncentrált takarmányok: az egyes tejtermelő kecskék által elfogyasztott napi nyersanyagmennyiség nem haladhatja meg a 0,5 kg-ot. A koncentrált takarmányok feldolgozatlan nyersanyagokból állnak, összetevőik pedig az alábbi felsoroláshoz tartozó egyszerű gabonák és/vagy egyszerű fehérjekiegészítők: árpa, kukorica, tritikálé, búza, zab, tönköly, napraforgó, rozs, zsíros vagy olajtalanított (repce-, napraforgó- vagy szója-) pogácsa, szárított vagy szemes hüvelyesek. Az összetett koncentrált takarmányok használata tilos.

Engedélyezettek továbbá a nyomelemek, az ásványi anyagok, vitaminok és a fitoterápiás élelmiszerek.

A takarmányozás során kizárólag a géntechnológiával nem módosított növények, takarmány és kiegészítő élelmiszerek alkalmazása megengedett. A „Brousse du Rove” eredetmegjelölésű termék készítéséhez használt tejet előállító valamennyi gazdaság teljes területén tilos a genetikailag módosított növények termesztése. E tilalom kiterjed a gazdaságban nevelt állatoknak takarmányul adható valamennyi növényfajra, illetve minden olyan növénykultúrára, amely azokat megfertőzheti. A megengedett küszöbérték megfelel a hatályos jogszabályoknak, és a takarmány valamennyi összetevőjére vonatkozik.

Valahányszor a körülmények lehetővé teszik, a kecskéket a földrajzi területen belül az alábbi helyszíneken legeltetik:

— természetes fás területek,

— nem öntözött és öntözési rendszerrel nem rendelkező parcellák, melyek az alábbiakból állnak: — állandó füves területek őshonos virágokkal, — ideiglenes füves területek pázsitfűfélékkel, hüvelyesekkel vagy vegyes növényzettel.

A kecskék (éves átlagban) legalább napi 5 órát és évi 261 napot legelnek. A megengedett maximális terhelés hektáronként 0,3 számosállategység, ami két kecskének felel meg. A terhelés kiszámításához figyelembe vett hektárok száma megfelel a legeltetésre szánt területek felszínének.

A „Brousse du Rove” földrajzi területén a kevés csapadék és a talaj többnyire meszes jellege miatt a gabonafélék és a száraztakarmány terméshozama igen alacsony. Szénát és gabonaféléket elsősorban öntözhető földeken termesztenek, a „Brousse du Rove” előállításának földrajzi területén azonban nincsenek ilyen területek. A Rove fajtába tartozó kecskék tenyésztőinek többsége ráadásul nem rendelkezik szántófölddel, sem a szükséges anyagokkal. A koncentrátumok és a száraztakarmány tehát nem feltétlenül a földrajzi területről származik. Tekintettel azonban arra, hogy a kecskék által elfogyasztott koncentrátum és széna mennyisége korlátozott, valamint figyelembe véve a kecskék éves átlagos takarmánybeviteli képességét (1 100 kg), levonható a következtetés, hogy a földrajzi területről származó táplálék a takarmány túlnyomó részét teszi ki, és a szárazanyagbevitel legalább 70 %-át képviseli (a koncentrátumok esetében az évente egy kecskére eső nyersanyag legfeljebb 182,5 kg, azaz körülbelül 168,8 kg szárazanyag, a száraztakarmányok esetében pedig legfeljebb 182,5 kg, ami nagyjából 153 kg szárazanyagot jelent).

3.4. Az előállítás azon műveletei, amelyeket a meghatározott földrajzi területen kell elvégezni

A tej előállítása, sajttá történő feldolgozása és a sajtnak a tölcsérek segítségével történő formázása a meghatározott földrajzi területen történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

Az élelmiszerek kiszerelésére irányadó szabályozás által előírt kötelező információk mellett a „Brousse du Rove” kiszereléséhez használt minden tölcséren szerepel a csoportosulás által kibocsátott azonosító matrica, amelyen fel van tüntetve – a címkén található legnagyobb betűméret legalább kétharmadának megfelelő betűmérettel – a termék bejegyzett elnevezése, valamint ugyanabban a vizuális mezőben az Európai Unió „OEM” szimbóluma. A matrica megkülönböztetéstől mentesen kerül kibocsátásra. Annyi azonosító matricát osztanak ki, amennyit az üzemeltető kér.

Ezenfelül abban az esetben, ha a fogyasztó számára történő eladás során nem a tölcsér az értékesítés egysége, akkor minden, a fogyasztó számára történő eladásnál alkalmazott értékesítési egységet el kell látni egy olyan címkével, amelyen fel van tüntetve – a címkén található legnagyobb betűméret legalább kétharmadának megfelelő betűmérettel – a termék bejegyzett elnevezése, valamint ugyanabban a vizuális mezőben az Európai Unió „OEM” szimbóluma.

4. A földrajzi terület tömör meghatározása

A földrajzi terület az alábbi településekből áll:

Bouches-du-Rhône megye (13):

A teljes egészében a földrajzi területen található települések:

Aix-en-Provence, Allauch, Alleins, Aubagne, Auriol, Aurons, La Barben, Les Baux-de-Provence, Beaurecueil, Belcodène, Berre-l’Etang, Bouc-Bel-Air, La Bouilladisse, Cabriès, Cadolive, Carnoux-en-Provence, Carry-le-Rouet, Cassis, Ceyreste, Charleval, Châteauneuf-le-Rouge, Châteauneuf-les-Martigues, La Ciotat, Cornillon-Confoux, Coudoux, Cuges-les-Pins, La Destrousse, Eguilles, Ensuès-la-Redonne, La Fare-les-Oliviers, Fuveau, Gardanne, Gémenos, Gignac-la-Nerthe, Gréasque, Lamanon, Lambesc, Lançon-Provence, Mallemort, Marignane, Marseille, Martigues, Maussane-les-Alpilles, Meyrargues, Meyreuil, Mimet, Orgon, Paradou, Pélissanne, La Penne-sur-Huveaune, Les Pennes-Mirabeau, Peynier, Peypin, Peyrolles-en-Provence, Plan-de-Cuques, Port-de-Bouc, Puyloubier, Le Puy-Sainte-Réparade, Rognac, Rognes, La Roque-d’Anthéron, Roquefort-la-Bédoule, Roquevaire, Rousset, Le Rove, Saint-Antonin-sur-Bayon, Saint-Cannat, Saint-Chamas, Saint-Estève-Janson, Saint-Marc-Jaumegarde, Saint-Mitre-les-Remparts, Saint-Savournin, Saint-Victoret, Sausset-les-Pins, Sénas, Septèmes-les-Vallons, Simiane-Collongue, Le Tholonet, Trets, Velaux, Venelles, Ventabren, Vernègues, Vitrolles.

A részben a földrajzi területen található települések:

Aureille, Eygalières, Eyguières, Fontvieille, Grans, Istres, Miramas, Mouriès, Saint-Etienne-du-Grès, Saint-Martin-de-Crau, Saint-Rémy-de-Provence, Salon-de-Provence, Tarascon.

Var megye (83):

A teljes egészében a földrajzi területen található települések:

Le Beausset, La Cadière-d’Azur, Le Castellet, Evenos, Pourcieux, Pourrières, Riboux, Saint-Zacharie, Signes.

A részben a földrajzi területen található települések:

Plan-d’Aups-Sainte-Baume.

Vaucluse megye (84):

A teljes egészében a földrajzi területen található települések:

Ansouis, La Bastide-des-Jourdans, La Bastidonne, Beaumont-de-Pertuis, Cabrières-d’Aigues, Cadenet, Cheval-Blanc, Cucuron, Grambois, Lauris, Lourmarin, La Motte-d’Aigues, Mérindol, Mirabeau, Peypin-d’Aigues, Pertuis, Puget, Puyvert, Saint-Martin-de-la-Brasque, Sannes, La Tour-d’Aigues, Vaugines, Villelaure, Vitrolles-en-Luberon.

A földrajzi terület határait kijelölő grafikus dokumentumot az Institut national de l’origine et de la qualité (INAO) szolgálatai az érintett települések polgármesteri hivatalaiban helyezték el.

5. Kapcsolat a földrajzi területtel

A „Brousse du Rove” egy olyan „friss” típusú sajt, amelyet kizárólag a Rove fajtába tartozó és külterjesen, az erdei legeltetés hagyományai szerint tartott kecskék tejéből állítanak elő oly módon, hogy a tejhez alkoholból készült fehérecet adnak savanyítószerként, amely „flokkuláció” (pelyhesedés) formájában történő koagulációt idéz elő.

Topográfiai és földrajzi szempontból a földrajzi terület Alsó-Provence mészköves nyugati részének felel meg, amelyet délen a Földközi-tenger, keleten a Var régió mészkőfennsíkjai, nyugaton (a földrajzi területen kívül eső) Camargue és Crau hordalékos síkságai, északon pedig az Alpilles láncai és a Luberon hegység határolnak; Comtat hordalékos síksága már nem tartozik ehhez a területhez. Különlegessége, hogy kelet-nyugati irányú mészkővonulatok sorozatából áll, amelyeket üledékes medencék választanak el egymástól. Meglehetősen alacsony hegyekről van szó. Csak a Sainte-Baume és a Sainte-Victoire legmagasabb csúcsai érik el az 1 000 méteres tengerszint feletti magasságot.

A földrajzi terület éghajlatát az éves átlagot tekintve csekély mennyiségű (550–700 mm), többnyire az őszi és a kora tavaszi időszakokban hulló csapadék, 13–15 °C közötti éves átlaghőmérséklet, jelentős hőmérséklet-ingadozás (évente 20–80 fagyos nap), a gyakran heves, száraz és hideg uralkodó északi szél (a misztrál) fokozott jelenléte és nagyszámú, évente körülbelül 2 800 napsütéses óra jellemzi.

A földrajzi területet alkotó mészkőhegységeket földtani és talajtani szempontból vizsgálva főként a másodidőszakból (mezozoikum) származó tengeri vagy kontinentális (elsősorban tómedencei) eredetű – tág értelemben vett – mészkőformációkat találunk. Az e hegységek leggyakoribb erdei talajfajtái a karbonátos talajok.

A földrajzi területen a mésztartalmú szubsztrátummal és a térség éghajlati viszonyaival közvetlen összefüggésben kialakult, jellegzetes növényvilágot a kisebb-nagyobb sűrűségű, elsősorban karmazsintölgyekkel tarkított cserjések alkotják, ahol aleppói fenyők és magyaltölgyek csoportjai is gyakran fellelhetők, csakúgy, mint a szuhar, a rekettye, az olajfagyal, a kakukkfű és a rozmaring.

A Rove fajtába tartozó kecskék tenyésztése és a „Brousse du Rove” sajt előállítása Bouches-du-Rhône megyében a középkor óta bizonyítottan hagyomány. A „Brousse du Rove”, amely akkoriban Rove falu lakosainak fő jövedelemforrását jelentette, népszerű különlegességnek számított Marseille-ben és annak környékén. Az előállítás gyakorlati fogásai az eredeti helyszínről, Rove faluból kiindulva fokozatosan terjedtek el.

A kecskenyájakat külterjes módon, az erdei legeltetés hagyományai szerint tartják (az állatok erdei legeltetése lehetővé teszi a fák alatt található takarmányforrások kihasználását, és elősegíti a fák környezetének megtisztulását, a fatermelést és az erdőtüzek megelőzését). A kecskék a földrajzi területen belül a fás, valamint a száraz füves területeken legelnek. A Rove fajtába tartozó kecskék kedvelik az aleppói fenyők levélzetét, és egyedüliként fogyasztják a karmazsintölgy rágós és csípős ízű lombozatát is. Az évszaknak megfelelően a magyaltölgy és a molyhos tölgy lombozata és makkja, a tisztások füve, valamint a kakukkfű, rozmaring és rekettye stb. borította cserjések levélzete is gyakran szolgál táplálékul számukra. Annak érdekében, hogy az e területeken található sűrű növényzeten áthatolhassanak, a kecskéket nem fosztják meg az e célra kifejezetten jól használható szarvaiktól (amely akár a 120 cm-es hosszúságot is elérheti).

A „Brousse du Rove” egy „friss” típusú sajt, amelyet az alábbi jellegzetességei különböztetnek meg a hasonló termékektől:

— a tölcsér, amelyben a sajt kiszerelésre kerül, sajátos alakkal és mérettel rendelkezik,

— tésztája fehér, sima, kissé fénylő, rugalmas állagú, lágy és nem darabos tészta,

— íz- és illatvilágát elsősorban a friss tej aromája határozza meg, amely kevésbé hangsúlyos „állati” jelleg bír, és amelyhez az édesmandula jegyei társulnak,

— különböző kiegészítő aromák is megjelenhetnek a napi étrend és a laktációs időszak során fogyasztott táplálék (karmazsintölgy, rozmaring, rekettye stb.) függvényében,

— az előállításhoz kizárólag a Rove fajtába tartozó kecskék tejét használják fel,

— savanyítószerként alkoholból készült fehérecetet használnak, amely lehetővé teszi a tej „flokkuláció” (pelyhesítés) formájában történő koagulációját.

A „Brousse du Rove” a fent ismertetett jellemzőknek köszönheti hosszú múltra visszatekintő hírnevét (számos írás említi például a XIX. században). A földrajzi terület geográfiai, éghajlati, geológiai és pedológiai jellemzői (száraz mediterrán hegyvidéki övezet) következtében kialakult különleges növényvilágot a kisebb-nagyobb sűrűségű, elsősorban karmazsintölgyekkel tarkított cserjések alkotják, ahol aleppói fenyők és magyaltölgyek csoportjai is gyakran fellelhetők, csakúgy, mint a szuhar, a rekettye, az olajfagyal, a kakukkfű és a rozmaring. Az állattenyésztők a Rove faluból kiinduló hagyomány szerint évszázadok óta egy bizonyos rusztikus kecskefajtát, a Rove-ot részesítik előnyben, amely kiemelkedő fizikai ellenálló képessége miatt jól bírja a nehéz terepviszonyokat, és a külterjesen tartott állatok a szegényes területeken is találnak táplálékot, így fedezni tudják szükségleteiket. A Rove fajtába tartozó kecskék kevés tejet adnak, amely azonban igen magas zsír- és fehérjetartalma miatt nagyon jó sajthozammal rendelkezik. Ez a tej adja a „Brousse du Rove” sajt állag- és ízbeli jellegzetességeit. A tej és a sajttermékek esetében az ízminőség fokozásához hozzájáruló egyik tényező a zsírtartalom, mivel az állatok által elfogyasztott növények illékony molekulavegyületeit a tejben található zsír köti meg. Így a „Brousse du Rove” aromái a kecske étrendjét tükrözik. Ezenfelül a „Brousse du Rove” tésztájának tulajdonságai (simasága, rugalmassága, lágy és darabosságmentes állaga) szintén annak köszönhetők, hogy a feldolgozás és a koaguláció – az ún. „flokkuláció” – a különleges helyi szakismeretek alapján történik. A fejést követően a tejet egy edényben közvetlen lángon melegítik, majd amikor eléri a 85–95 °C közötti hőmérsékletet, a hőforrást leállítják. Amikor a tej 65–75 °C-ra hűl, kis mennyiségű, alkoholból készült fehérecetet adnak hozzá, miközben kézzel rendszeresen kevergetik egészen addig, amíg meg nem jelennek a tejben található szárazanyag és a tejsavó szétválását jelző, jellegzetes „pelyhek”. Az összecsomósodott pelyheket kialakulásuk után azonnal összegyűjtik, és kézzel a sajtok későbbi értékesítésére szolgáló formázótölcsérekbe adagolják.

A „Brousse du Rove” tölcsérje sajátos formájával és méreteivel a terméket azonnal felismerhetővé teszi, valamint – mérsékelt csepegtetését biztosítva – hozzájárul a sajt érzékszervi jellegzetességeinek megőrzéséhez.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://extranet.inao.gouv.fr/fichier/CDC-BrousseRove-190320.pdf

(1) HL L 343., 2012.12.14., 1. o.